SL Uradni list Evropske unije L 346/16

DIREKTIVA SVETA 2005/93/ES

z dne 21. decembra 2005

o spremembi Direktive 69/169/EGS v zvezi z začasnimi količinskimi omejitvami uvoza piva na Finsko

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju mnenja Evropskega ekonomsko-socialnega odbora (2),

ob upoštevanju naslednjega:

(1) V členih 4 in 5 Direktive Sveta 69/169/EGS z dne 28. maja 1969 o usklajevanju zakonov in drugih predpisov o oprostitvi prometnega davka in trošarin na uvoz pri mednarodnih potovanjih (3) je predvidena oprostitev za trošarinsko blago v prtljagi potnikov, ki prihajajo iz tretjih držav, pod pogojem, da tak uvoz ni komercialne narave.

(2) Direktiva 69/169/EGS dovoljuje Finski, da zaradi resnih ekonomskih težav finskih trgovcev na drobno na mejnih območjih in znatne izgube prihodkov, kar je posledica povečanega uvoza piva iz tretjih držav, do 31. decembra 2005 omeji uvoz piva, ki ga uvozijo posamezniki, na ne manj od 6 litrov na osebo. Finska je uporabila dovoljenje samo v omejenem obsegu in omejila uvoz piva na največ 16 litrov na osebo.

(3) Pristop novih držav članic je potnikom, ki potujejo iz ene od držav članic, zlasti iz Estonije, in želijo na Finsko vnesti pivo, ponudil novo priložnost. Finska se je odzvala na te razmere z zmanjšanjem davčne stopnje na alkoholne pijače za povprečno 33 %, kar je zdaleč najpomembnejša sprememba v 40 letih.

(4) Zmanjšanje davčnih stopenj na alkohol je pomenilo ne samo pomembno izgubo prihodka iz trošarin, temveč tudi povečanje težav, povezanih s politikami v zvezi z alkoholom, socialo in zdravstvom. Poleg tega je prišlo do težav z javnim redom in naraščanja kriminala, povezanega z alkoholom.

(5) Finska je za uvoz piva, ki ga potniki uvozijo iz tretjih držav, zahtevala odstopanje od člena 4(1) Direktive 69/169/EGS za uporabo največje omejitve, ki ni manjša od 16 litrov na osebo.

(6) Upoštevati je treba geografski položaj Finske, ekonomske težave finskih trgovcev na drobno iz obmejnih regij in znatno izgubo prihodkov, ki je posledica povečanega uvoza piva iz tretjih držav.

(7) Iz teh razlogov in z vidika trenutnih premislekov o splošni spremembi vrednosti in količin blaga, določenih v Direktivi 69/169/EGS, je primerno, da se Finski dovoli uporaba zahtevanega odstopanja za obdobje do 31. decembra 2007 –

SPREJEL NASLEDNJO DIREKTIVO:

Člen 1

V členu 5 Direktive 69/169/EGS se odstavek 9 nadomesti:

„9. Z odstopanjem od člena 4(1) lahko Finska do 31. decembra 2007 uporablja količinsko omejitev, ki ni manjša od 16 litrov, za uvoz piva iz tretjih držav.“

Člen 2

1. Države članice sprejmejo zakone in druge predpise, potrebne za uskladitev s to direktivo, do 31. decembra 2005. Komisiji takoj sporočijo besedila tistih določb in tabelo ujemanja med temi določbami in to direktivo.

Ko države članice sprejmejo te predpise, se morajo sklicevati na to direktivo ali pa se nanjo sklicujejo ob uradni objavi. Način sklicevanja določijo države članice.

2. Države članice predložijo Komisiji besedilo temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dan objave v Uradnem listu Evropske unije.

Člen 4

Ta direktiva je naslovljena na države članice.

V Bruslju, 21. decembra 2005 Za Svet Predsednik B. BRADSHAW

(1) Mnenje z dne 13. decembra 2005 (še ni objavljeno v Uradnem listu).

(2) Mnenje z dne 14. decembra 2005 (še ni objavljeno v Uradnem listu).

(3) UL L 133, 4.6.1969, str. 6. Direktiva, kakor je bila nazadnje spremenjena z Direktivo 2000/47/ES (UL L 193, 29.7.2000, str. 73).